Þingræður haldnar á Alþingi Íslendinga



Herra forseti. Samgn. flutti brtt. við þetta frv. við 2. umræðu sem var svo tekin til 3. umræðu vegna þess að skiptar skoðanir voru um það hvort í þessu frv. ætti heima heimild til að lækka eða fella niður stimpilgjöld af þinglýsingum á þessum skipum. Ég taldi fyrir mitt leyti að það væri kannske eðlilegt að sú heimild væri í 6. gr. fjárlaga en hæstv. fjmrh. og fjmrn. vildu frekar setja hana inn í þetta frv. Því flytur samgn. brtt. þess efnis að við 1. gr. bætist ný málsgr. svohljóðandi: "Fjmrh. er heimilt að lækka eða fella niður stimpilgjöld af eignarheimildum og veðskuldabréfum sem þinglýst kann að verða hér á landi vegna skipa sem skráð verða hérlendis skv. 2. og 3. málsgr. Fjmrh. setur nánari reglur um framkvæmd gjaldívilnana skv. þessari málsgr." Ég tel óþarfa að ræða þetta frekar, þessi brtt. skýrir sig sjálf. Ég vil biðja hæstv. forseta að leita afbrigða fyrir því að þessi brtt. megi koma fyrir þar sem hún er of seint fram borin.



Herra forseti. Í framhaldi af þeirri umræðu, sem fór fram hér úr þessum stól við 2. umr. og í sambandi við atkvæðagreiðslu hefur iðnn. átt fund um þetta mál ásamt mér. Niðurstaða þess er sú að til að auðvelda og gera mál gleggri birtast nú tvær brtt. Er ég einn flm. að annarri en ásamt mér eru flm. að hinni Friðrik Sophusson, Steingrímur J. Sigfússon, Ingvar Gíslason og Guðrún Agnarsdóttir. Jafnframt er brtt. á þskj. 290 dregin til baka. Til afgreiðslu verða þá brtt. á þskj. 302, 326 og 327. Sú sem er á þskj. 302 varðar mig í rauninni ekki, hún er um að verðjöfnunargjald skuli nema 16%. Sú, sem er á þskj. 326 og er flutt af mér og Friðrik Sophussyni, Steingrími J. Sigfússyni, Ingvari Gíslasyni og Guðrúnu Agnarsdóttur, varðar það að í stað þess að í 8. gr. laganna standi eingöngu "húshitunar" skuli standa: rafhitunar eða varmadælna. En eins og kom fram hér áður við umræðuna er framkvæmd laganna í raun þessi og sjálfsagt að samræmi sé milli þeirrar framkvæmdar, sem möguleg er og menn telja skynsamlegasta, og laganna þannig að þetta fellur að framkvæmdinni. Sú till. sem ég flyt einn og er á þskj. 327 varðar það að verðjöfnunargjaldið verði 14% en ekki 16% og í öðru lagi að ekki eigi að greiða verðjöfnunargjald af raforku seldri til hitaveitna vegna dælingar á heitu vatni, seldri til skipa í höfnum eða til fiskeldisstöðva vegna vatnsdælingar. Ég sé ekki, herra forseti, ástæðu til að fjalla frekar um þetta mál. Ég held að það skýri sig að öðru leyti sjálft og vænti þess að nú séu brtt. í þeim búningi að ekkert sé að vanbúnaði að taka afstöðu.



Herra forseti. Ég mæli fyrir nál. hv. fjh.- og viðskn. um Jarðboranir hf. Eins og fram kemur í athugasemdum við þetta lagafrv. undirrituðu borgarstjórinn í Reykjavík og hæstv. iðnrh. hinn 8. maí 1985 samning milli ríkisstjórnar Íslands og borgarstjórnar Reykjavíkur um sameiningu Gufuborana ríkisins og Reykjavíkurborgar og Jarðborana ríkisins. Með frv. er lagt til að ríkisstj. verði veitt heimild til að ganga frá sameiningu þessara borfyrirtækja. Eins og kemur fram í nál. þá er sagt frá því í 49. gr. orkulaga að við allar jarðboranir sem eru dýpri en 10 m skuli halda dagbækur, er gefi upplýsingar um jarðlög, gerð þeirra og dýpi, hvenær vatn eða gufa kemur í holuna, hitastig og hvað annað sem reglugerð ákveður eða Orkustofnun mælir fyrir um að færa í dagbók. Vegna þessarar greinar þótti ástæða til að taka fram, eftir ábendingu frá forstjóra Orkustofnunar, að ákvæði 49. gr. orkulaga eru áfram í gildi og gilda gagnvart Jarðborunum hf. með sama hætti og þau gilda nú gagnvart Jarðborunum ríkisins. Vakin skal athygli á því að ákvæði 49. gr. gilda um skyldur þess sem lætur bora og réttur Orkustofnunar til að gefa þessum aðila fyrirmæli er ótvíræður og skerðist ekki. Orkustofnun hefur ekki húsbóndavald yfir Jarðborunum hf. á sama hátt og Jarðborunum ríkisins, en sérstakt lagaákvæði um upplýsingaskyldu Jarðborana hf. mun ekki breyta þessu. Rétt er að vekja athygli á að húsbóndavald Orkustofnunar yfir Jarðborunum ríkisins er samkvæmt ráðherrabréfi í dag, sbr. 54. gr. orkulaga, og er því ekki tryggt með lögum. Þar sem lagalegur réttur Orkustofnunar til að krefja Jarðboranir ríkisins um upplýsingar er því eingöngu byggður á 49. gr. orkulaga og engum öðrum ákvæðum laga verður sama lagaskylda í gildi gagnvart Jarðborunum hf. Einn nm., hv. þm. Páll Pétursson, var fjarverandi afgreiðslu málsins. Nefndin leggur til að frv. verði samþykkt og undir þetta nál. rita auk mín þeir hv. þm. Guðmundur Einarsson, Ólafur G. Einarsson, Jón Baldvin Hannibalsson, Svavar Gestsson og Halldór Blöndal.